NWU-kampus gesluit ná studente-amok | Maroela Media
Die Mahikeng-kampus van die Noordwes-universiteit. (Foto: NWU)
Studente by die Mahikeng-kampus van die Noordwes-Universiteit is gevra om die kampus teen Dinsdag 15:00 te verlaat.
Louis Jacobs, woordvoerder van die NWU, sê die universiteitsbestuur is diep bekommerd oor die voorvalle van geweld wat op die kampus uitgebreek het en het die besluit as 'n voorsorgmaatreël geneem.
"In solidariteit met 'n oproep van die South African Union of Students (SAUS) om kampusse landwyd tot stilstand te bring, het 'n groep studente sedert gisteroggend mense verhoed om die kampus binne te gaan," het Jacobs gesê.
Gisteraand het 'n groep senior studente boonop ander studente aangerand en universiteitseiendom beskadig.
"Die onaanvaarbare optrede is by die polisie aangemeld en 'n klagte van aanranding is by die Mmabatho-polisiestasie aanhangig gemaak. Die veiligheid van studente en personeel op die kampus is toenemend in die gedrang.
"Die universiteit het dus ná beraadslaging met ander rolspelers, ook die polisie, besluit om die kampus tot verdere kennisgewing te sluit om die veiligheid van almal betrokke te verseker," het Jacobs gesê.
Die ontwrigting het 'n groot uitwerking op verskeie dienste op die kampus gehad. Die registrasie van eerstejaars en terugkerende studente het tot stilstand gekom en so ook die hulp aan NSFAS-studente wat wag dat hul geld beskikbaar gestel word.
"Ons betreur die ongerief en bevestig weer ons verbintenis tot veiligheid en 'n omgewing wat bevorderlik is vir onderrig en leer, navorsing en 'n betrokke studentelewe," het Jacobs gesê.
Lt.kol. Pelonomi Makau, polisiewoordvoerder in Noordwes, het gesê die universiteit is tot stilstand gebring. "Daar is nie 'n saak van geweld by die polisie aanhangig gemaak nie. Dit is tans kalm en die polisie monitor die situasie."
Jy weet ek weet nie meer nie, jeug van vandag wil als hê en as hulle dit kry dan is dit ook nie meer goed genoeg nie, en moet als afgebreek en verniel word tot daar niks oor is nie. Glo nie hulle weet self wat hulle soek nie, solank hulle net als het sodat hulle als kan verniel. Maar nou ja dis hoe ons regering hulle wil opvoed so as jy nie wil luister nie ………..
Regtig!!?? Die jaar het skaars begin. Hierdie spul sal nooit verander nie. Verwoes en vernietig net voort en niks kom daarvan nie.
So wat? Hul slaag dus 100% in hul doel om te keer dat universiteit open vir opgevoede mense om te gaan studeer.
Kan ek vra hoekom almal op aandag moet spring vir hierdie kriminele mafia optrede? Waarom is hul baas?
Wat van arresteer hulle nog en laat die iniversiteit aangaan?
Dis asof julle verbaas is..???
Verban al hierdie radikales uit alle universiteite en alle naskoolse sentrums en laat net studente toe wat werklik wil studeer. Hulle ontwrig net alle leerder se lewens wat graag verder wil studeer. Hulle kon in elk geval geen noemenswaardige na skoolse klalifikasie bereik op universiteit nie en is net daar om alles te ontwrig. Dit is nou tyd om BAIE streng teenoor hulle op te tree.